Nepaprasta žolė
Yra tokia žolė, kad jeigu ją pridėsi prie spynos – spyna atsirakins, prie durų – durys atsidarys, ir kur norėsi, ten įeisi. Norint tą žolę surasti, reikia, kai ežys išeina iš olos pasivaikščioti, apie olą prismaigyti šipulių. Parėjęs ežys negali įeiti į olą. Tada jis eina parneša tą žolę ir meta ant šipulių. Šipuliai išvirsta. Nužiūrėjus tą žolę, reikia paimti.

Arba bešienaujant, kai tik dalgiu užkabini tą žolę, dalgis ir išyra. Tada reikia tą šieno glėbį nunešti ir įmesti į upę. Visos kitos žolės plauks pavandeniui, o toji žolė – prieš vandenį.

Mitologinės sakmės